Tom Behnke (FP), 1997-12-17:
I det oprindelige forslag fremlagde ministeren jo en liste
over personer, som har søgt om dansk statsborgerskab, og som på det tidspunkt efter regeringens vurdering opfyldte kriterierne for at komme med i forslaget.
I mellemtiden er der så sket det, at ministeren har været nødt til at stille ændringsforslag om, at nogle af disse personer alligevel bliver taget ud af forslaget, i og med at nogle af dem ikke længere opfylder kriterierne for at få tildelt dansk statsborgerskab.
De ændringsforslag støtter vi naturligvis i Fremskridtspartiet.
Vi støtter naturligvis også de få - desværre kun nogle ganske få - ændringsforslag, som Venstre og De Konservative har stillet, om, at nogle af personerne bliver udtaget af forslaget, inden det går videre til tredje behandling.
Jeg skal så også sige, at undertegnede og hr. Poul Nødgaard har været nødt til at stille et enkelt ændringsforslag uden for betænkningen, i og med at det har vist sig, at der er yderligere to personer, som efter vores opfattelse ikke på nuværende tidspunkt opfylder de kriterier, vi mener der bør gælde for tildeling af dansk statsborgerskab.
Vi er jo alle bekendt med, at det at blive dansk statsborger er noget meget betydningsfuldt, det er et stykke guldrandet papir, man får, når man bliver dansk statsborger.
og derfor er det meget, meget vigtigt, at man meget nøje påser, at de personer, der får meddelt dansk statsborgerskab, nu også opfylder de krav, man med rimelighed kan stille til dem, der søger om statsborgerskab.
Der er så stillet en række andre ændringsforslag, som jo hovedsagelig kan deles op i 3 puljer.
Dels er der hele puljen af dem, der har væsentlig gæld
til det offentlige.
Her er det Fremskridtspartiets opfattelse, at hvis man har væsentlig gæld til det offentlige, så er man ikke berettiget til at modtage
dansk statsborgerskab.
Man må vise, at man vil betale pengene tilbage, og først når det er sket, kan man igen komme på forslaget.
Det er altså Fremskridtspartiets opfattelse, og derfor er der en stor pulje dér, som er udtaget af forslaget.
Den anden store gruppe omfatter de personer, som ikke har kunnet bevise, at de er i stand til at forsørge sig selv.
Det er Fremskridtspartiets opfattelse, at det er meget vigtigt, at de personer, vi tildeler dansk statsborgerskab, har nået at bevise, at de er i stand til at forsørge sig selv; ellers må de vente med at søge om dansk statsborgerskab, til de er i stand til at forsørge sig selv.
Det er gruppen af personer, der har begået væsentlig kriminalitet.
Det er personer, som ikke bare er blevet sigtet for, men også er dømt for meget væsentlig kriminalitet.
De kriminalitetsarter, der er tale om, spænder ganske vidt.
Der er både voldssagerne, de egentlige voldssager, der er trusler om vold, der er trusler på livet, der er overtrædelse af våbenloven, der er dokumentfalsk, der er tyveri, og der er butikstyveri.
Imidlertid vil jeg gerne her til sidst fremhæve en enkelt person på forslaget, som jeg synes falder meget kraftigt i øjnene, og som et enigt Folketing burde afvise at give dansk statsborgerskab til.
Vi kan ikke forstå, at et flertal i Folketinget ikke i højere grad sætter sig ind i, hvad det er for personer, man ønsker at tildele dansk statsborgerskab.
Man kan sige, at det, at man har begået lidt butikstyveri og sådan noget, vel ikke er alverden, og om det skal afskære én fra at blive dansk statsborger, det kan vi godt diskutere; men jeg synes, at der er én af ansøgerne, som jeg ikke skal nævne ved navn eller nummer, der efter min opfattelse ikke burde få én eneste stemme her i Folketinget.
Denne person har vi i Fremskridtspartiet foreslået bliver udtaget af forslaget.
Vi mener ikke, det er rimeligt, at man belønner en person med dansk statsborgerskab, når hans største kunster og hans største bedrift, medens han har været her i Danmark, er at have voldtaget en 13-årig pige.
Vi synes, det er skammeligt, at en sådan person overhovedet nogen sinde skal kunne få dansk statsborgerskab, og vi står helt uforstående over for, at et meget stort flertal her i Folketinget rent faktisk har den holdning, at den person skal have dansk statsborgerskab.
Vi tager afstand fra det i Fremskridtspartiet.
Og vi kan ikke forstå, at Folketingets flertal ikke vil være med til, at vi får strammet de her regler op, så vi i hvert fald sikrer, at de, der har begået så grov kriminalitet som voldtægt af en mindreårig, bliver udtaget.
Han burde aldrig nogen sinde have dansk statsborgerskab.
Tværtimod skulle han have været udvist af Danmark for længe siden.